Manu Sareen (RV), 2011-02-01:
Tak for det.
Jamen Radikale Venstre bakker op omkring det her forslag.
Det viser alle erfaringer fra det sociale arbejde stort set også.
Der har været efterlyst evidens, det kan jeg selvfølgelig godt forstå, men alle de erfaringer, der stort set er på det her område, viser det, som jeg lige har nævnt.
Og vi ved, at det ikke kun kan være temmelig dyrt at være fattig i Danmark for folk fra alle samfundslag, det kan være rigtig, rigtig dyrt at være fattig i de her udsatte boligområder.
Vi ved også, at mange af de mennesker, der bor i de her boligområder, er i bundløs gæld.
Det kan være rigtig, rigtig vanskeligt for mange af de her mennesker at finde den rette hjælp, så at sige at finde døren til dem, der hjælper i det omkringliggende samfund, i det her tilfælde med juridisk bistand.
Og det kan der være mange årsager til.
Det kan være isolation, mere eller mindre selvvalgt, det kan være manglende tillid til det omkringliggende samfund, og det kan være manglende viden.
Årsagerne er rigtig, rigtig mange, men resultaterne er oftest de samme, problemerne fortsætter.
Der er også rigtig mange udsatte grupper, som ikke tænker på juridisk bistand som hjælp, igen af den simple årsag, at de ikke ved det.
Den mulighed får de med det her fremragende forslag, og det skal de selvfølgelig have.
Vi skal række hånden ud til de mest udsatte, og vi skal give dem muligheden for at få deres problemer løst.
Så er der rigtig mange, der også har nævnt andre grupper, som vil få hjælp af retshjælpskontorerne, hvilket der også står i forslaget.
Det er sådan i udsatte boligområder, hvor der er en tendens til parallelle systemer, at især indvandrerkvinder risikerer at komme i klemme i de her parallelle retssystemer.
Årsagerne kender vi, og løsningerne er bl.a. det her forslag.
Der er rigtig mange kvinder fra de her grupper, der har problemer med at få skilsmisse, problemer med deres mænd, problemer med deres forældre, problemer med deres børn, og der er ingen tvivl om, at vi naturligvis også er forpligtet til at række hånden ud til dem, række hånden ud og tilbyde et alternativ til det liv, de lever.
Og der er ingen tvivl om, at behovet er der.
Så tror jeg heller ikke, at man skal underkende, at forslaget om retshjælpskontorer også kunne være en fantastisk mulighed og et hjælpemiddel for rigtig mange udsatte unge mennesker, for som vi også har hørt tidligere, er der rigtig mange, der får breve fra det offentlige system, og som har rigtig svært ved at læse dem, og dem vil man selvfølgelig også kunne række hånden ud til.
Det Radikale Venstre bakker op omkring forslaget, da vi mener, at det vil kunne forebygge en masse problemer og afhjælpe rigtig mange allerede eksisterende problemer i udsatte boligområder.
Omkring finansieringen er vi så helt enige med Socialdemokratiet om, at man bør kigge på det mindreforbrug, der er på retshjælpsordningen.
Nu kan man hurtigt se og også høre, at der ikke er flertal for det her forslag, derfor virker det selvfølgelig også rigtig fornuftigt at undersøge området, som vi har hørt tidligere fra hr. Tom Behnke, og så derefter kigge på, om der er mulighed for at få implementeret retshjælpskontorer senere hen.
Og det vil jeg da helt klart glæde mig til.